Qoraqalpogʻiston Respublikasida maxsus mayning zonasini tashkil etish va uning faoliyatini yoʻlga qoʻyish chora-tadbirlari toʻgʻrisida
(resolution, 2026-04-17)

Qoraqalpogʻiston Respublikasiga investitsiyalarni jalb qilish, aholi farovonligini oshirish va mayningni amalga oshirish uchun qulay shart-sharoitlar yaratish orqali qayta tiklanuvchi energiya manbalaridan samarali foydalanish maqsadida qaror qilaman: 1. Quyidagilar ushbu qarorning asosiy maqsadi va ustuvor vazifalari etib belgilansin: (a) mayning faoliyatini amalga oshirish uchun barcha turdagi qayta tiklanuvchi energiya manbalaridan foydalangan holda qulay shart-sharoitlar yaratish; (b) Qoraqalpogʻiston Respublikasining investitsiyaviy jozibadorligini oshirish hamda yangi ishchi oʻrinlar yaratish orqali aholi daromadlarini koʻpaytirish. 2. Oʻzbekiston Respublikasi Prezidentining 2018-yil 3-iyuldagi “Oʻzbekiston Respublikasida raqamli iqtisodiyotni va kripto-aktivlar aylanmasi sohasini rivojlantirish chora-tadbirlari toʻgʻrisida”gi PQ-3832-son qaroriga muvofiq: (a) kripto-aktivlar aylanmasi maxsus normativ-huquqiy hujjatlar bilan tartibga solinishi; (b) mayning faqat yuridik shaxs tomonidan quyosh fotoelektr stansiyalari orqali ishlab chiqarilgan elektr energiyasidan foydalangan holda amalga oshirilishi; (v) kripto-aktivlar aylanmasi sohasida faoliyatni amalga oshirish uchun yuridik shaxslar tomonidan yigʻimlar toʻlanishi belgilanganligi maʼlumot uchun qabul qilinsin. 3. “Besqala Mining Valley” maxsus mayning zonasi (keyingi oʻrinlarda — maxsus zona) tashkil etilsin. Bunda: (a) maxsus zonaning hududi Qoraqalpogʻiston Respublikasining butun hududi hisoblanadi; (b) maxsus zona doirasida quyidagilarga: (i) mayningni amalga oshirish uchun yagona elektr energetika tizimidan va barcha turdagi qayta tiklanuvchi energiya manbalaridan, shuningdek, vodorod elektr stansiyasida ishlab chiqarilgan elektr energiyasidan foydalanishga; (ii) mayning natijasida olingan kripto-aktivlar belgilangan tartibda milliy kripto-birjalar yoki xorijiy platformalar orqali, shu jumladan, toʻgʻridan-toʻgʻri shartnomalar asosida sotilishiga va (yoki) ularni boshqa likvidli kripto-aktivlarga ayirboshlashga; (iii) mayning natijasida olingan (shu jumladan, boshqa yuqori likvidli kripto-aktivlarga ayirboshlangan) kripto-aktivlarni sotishdan tushgan tushumni majburiy tarzda Oʻzbekiston Respublikasidagi banklarning hisobvaraqlariga oʻtkazishga; (iv) faqatgina Qoraqalpogʻiston Respublikasi hududida davlat roʻyxatidan oʻtgan holda faoliyat yuritayotgan yuridik shaxslar rezident boʻlishiga; (v) rezidentlarga mayning amalga oshirish natijasida hosil boʻladigan issiqlik energiyasi hisobidan qishloq xoʻjaligiga moʻljallangan yer uchastkalarida belgilangan tartibda issiqxonalar tashkil etishga ruxsat etiladi. 4. Qoraqalpogʻiston Respublikasi Vazirlar Kengashi muassisligida masʼuliyati cheklangan jamiyat shaklida “Besqala Mining Valley” maxsus mayning zonasi direksiyasi” (keyingi oʻrinlarda — Direksiya) tashkil etilsin va Istiqbolli loyihalar milliy agentligi (keyingi oʻrinlarda — Agentlik) mayning faoliyatini amalga oshirish uchun ruxsatnomalar berish boʻyicha ishchi organ etib belgilansin. 5. Shunday tartib oʻrnatilsinki, unga muvofiq maxsus zona doirasida: (a) talabgorlar (yuridik shaxslar) maxsus zona rezidentligini va mayning faoliyatini amalga oshirish uchun ruxsatnoma olish toʻgʻrisida ariza bilan Direksiyaga murojaat qiladi; (b) talabgorlarning arizalari Direksiya tomonidan koʻrib chiqiladi, ijobiy xulosa berilganda: (i) talabgorga Direksiya tomonidan maxsus zona rezidenti (keyingi oʻrinlarda — rezident) maqomi beriladi; (ii) rezidentga mayning faoliyatini amalga oshirish uchun Agentlik tomonidan qoʻshimcha hujjatlar talab qilinmasdan ruxsatnoma beriladi; (v) Direksiya rezidentlarni roʻyxatdan oʻtkazadi, ularning hisobini yuritadi va arizalar sifatli koʻrib chiqilishiga javobgar boʻladi. 6. Belgilansinki: (a) 2035-yil 1-yanvarga qadar rezidentlarning mayning faoliyatini amalga oshirish bilan bogʻliq operatsiyalardan olingan daromadlari soliqlar va yigʻimlardan ozod qilinadi; (b) maxsus zonada mayning faoliyatini amalga oshirganlik uchun rezidentlar har oyda ushbu faoliyatdan olgan daromadining 1 foizi miqdorida Direksiyaga toʻlov toʻlaydi, bunda Direksiyaning sof foydasi Qoraqalpogʻiston Respublikasi respublika budjetiga oʻtkaziladi; (v) yagona elektr energetika tizimiga ulanish orqali elektr energiyasidan foydalanilgan taqdirda: (i) isteʼmol qilingan elektr energiyasi uchun toʻlovlar II tarif guruhiga nisbatan ikki baravar oʻsuvchi koeffitsiyentga muvofiq toʻlanadi, bundan Oʻzbekiston Respublikasi Prezidentining 2025-yil 22-oktabrdagi “Sunʼiy intellekt texnologiyalarini yanada rivojlantirishga oid qoʻshimcha chora-tadbirlar toʻgʻrisida”gi PF-189-son Farmoniga 1-ilovada nazarda tutilgan holatlar mustasno; (ii) isteʼmol qilingan elektr energiyasining hisobi alohida hisobga olish uskunasini oʻrnatgan holda yuritiladi; (g) maxsus zonaning faoliyat yuritish tartibi Agentlik tomonidan belgilanadi. 7. Agentlik Iqtisodiyot va moliya vazirligi hamda Qoraqalpogʻiston Respublikasi Vazirlar Kengashi bilan birgalikda ikki oy muddatda mazkur qarorning 6-bandi “a” kichik bandidan kelib chiqib, Soliq kodeksiga oʻzgartirish va qoʻshimchalar kiritishni nazarda tutuvchi qonun loyihasini Vazirlar Mahkamasiga kiritsin. 8. Energetika vazirligi, Togʻ-kon sanoati va geologiya vazirligi hamda Agentlikning salohiyatli investorlar tomonidan maxsus zona hududida norentabel, past debitli, qazib chiqarilishi kamayib borayotgan, shuningdek, uglevodorodlarni yetkazib berishning transport tizimi mavjud boʻlmagan yoki eskirgan konlarni yanada oʻzlashtirish, saqlash va jihozlash orqali elektr energiyasini ishlab chiqarish va undan mayningni amalga oshirish uchun foydalanish boʻyicha loyihani hayotga tatbiq etish toʻgʻrisidagi taklifiga rozilik berilsin. 9. Energetika vazirligi Agentlik bilan birgalikda ikki oy muddatda norentabel, past debitli, qazib chiqarilishi kamayib borayotgan, shuningdek, uglevodorodlarni yetkazib berishning transport tizimi mavjud boʻlmagan yoki eskirgan konlarni investorlarga mayningni amalga oshirish uchun foydalanishga berish toʻgʻrisidagi tartib ishlab chiqilishi va tasdiqlanishini taʼminlasin. 10. “Besqala Mining Valley” maxsus mayning zonasi rezidenti sifatida roʻyxatdan oʻtkazish uchun asosiy talab va shartlar 1-ilovaga muvofiq tasdiqlansin. 11. Qoraqalpogʻiston Respublikasi Vazirlar Kengashi bir oy muddatda: (a) Direksiyaning tashkil etilishi, davlat roʻyxatidan oʻtkazilishi va joylashtirish uchun joy ajratilishini; (b) Energetika vazirligi, boshqa vazirlik va idoralar bilan birgalikda Qoraqalpogʻiston Respublikasida mayning amalga oshirish uchun qayta tiklanuvchi energiya manbalari qurilmalarini oʻrnatish maqsadida yer uchastkalari ajratishning soddalashtirilgan tartibini joriy qilish boʻyicha Vazirlar Mahkamasiga takliflar kiritilishini taʼminlasin. 12. Oʻzbekiston Respublikasi Prezidentining va Oʻzbekiston Respublikasi Hukumatining ayrim qarorlariga 2-ilovaga muvofiq oʻzgartirish va qoʻshimchalar kiritilsin. 13. Agentlik ikki oy muddatda: (a) “Besqala Mining Valley” maxsus mayning zonasi va rezidentlarni roʻyxatdan oʻtkazish hamda ularning faoliyatini amalga oshirish tartibi toʻgʻrisidagi nizomni ishlab chiqsin va tasdiqlasin; (b) Qoraqalpogʻiston Respublikasi Vazirlar Kengashi, boshqa vazirlik va idoralar bilan birgalikda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 14. Qaror ijrosini samarali tashkil qilishga masʼul va shaxsan javobgar etib Qoraqalpogʻiston Respublikasi Vazirlar Kengashi Raisi F.U. Ermanov belgilansin. 15. Qaror ijrosini nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. 1. Yuridik shaxs Qoraqalpogʻiston Respublikasi hududida davlat roʻyxatidan oʻtgan boʻlishi kerak. 2. Mayningni faqat roʻyxatga olingan paytda koʻrsatilgan manzilda amalga oshirish lozim. 3. Mayning uskunalarini oʻrnatish uchun moʻljallangan alohida joy mavjud boʻlishi kerak. 4. Mayning uskunalarini oʻrnatish uchun moʻljallangan joyning sanitariya normalari va qoidalariga javob berishi hamda texnik xavfsizlik talablarini inobatga olgan holda elektr energiyasi taʼminoti tizimining texnik sozligini taʼminlash lozim. 5. Mayning yagona elektr energetika tizimiga ulangan holda amalga oshirilgan taqdirda, isteʼmol qilinadigan elektr energiyasi alohida hisoblanishini taʼminlash maqsadida Elektr energiyasini hisobga olish va nazorat qilishning avtomatlashtirilgan tizimiga (EHNAT) ulanish imkoniyatiga ega boʻlgan, roʻyxatdan oʻtkazilgan elektr energiyasini hisobga olish uskunasi boʻlishi shart. 6. Iqtisodiy jinoyatlar, shuningdek, jinoiy faoliyatdan olingan daromadlarni legallashtirish, terrorizmni moliyalashtirish va ommaviy qirgʻin qurollarini tarqatishni moliyalashtirish, uyushgan jinoyatchilik, korrupsiya va boshqaruv tartibiga qarshi jinoyatlarni sodir etganlik uchun gumonlanayotgan yoki sudlanganligi olib tashlanmagan yoxud sudlanganlik holati tugallanmagan shaxslar tomonidan rezidentni boshqarishga yoʻl qoʻyilmaydi. 7. Rezidentning ustav kapitalida egasi va (yoki) yakuniy benefitsiar mulkdori sifatida quyidagi shaxslarning ishtirok etishiga yoʻl qoʻyilmaydi: (a) mazkur talab va shartlarning 6-bandida koʻrsatilgan shaxslar; (b) jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolini tarqatishni moliyalashtirishga qarshi kurashish sohasida xalqaro hamkorlikda ishtirok etmayotgan davlatlarda roʻyxatdan oʻtgan kompaniyalar hamda doimiy yashayotgan, turgan yoki roʻyxatga olingan shaxslarning boʻlishiga (ishtirok etishiga). 8. Yashirin mayning, anonim kripto-aktivlar mayningini hamda muqaddam muomalada boʻlgan kripto-aktivlarni muomalaga kiritishga yoʻl qoʻyilmaydi. 9. Kripto-aktivlar aylanmasi sohasidagi qonunchilik hujjatlari talablariga rioya qilish kerak. 10. Kripto-aktivlar aylanmasi sohasidagi vakolatli organning talabiga muvofiq faoliyat toʻgʻrisidagi maʼlumotlarni bepul taqdim qilish lozim. 11. Maxsus zonada faoliyat yuritish uchun qonunchilik hujjatlari bilan belgilangan ajratmalarni oʻz vaqtida va toʻliq toʻlash shart. 1. Oʻzbekiston Respublikasi Prezidentining 2018-yil 3-iyuldagi “Oʻzbekiston Respublikasida raqamli iqtisodiyotni va kripto-aktivlar aylanmasi sohasini rivojlantirish chora-tadbirlari toʻgʻrisida”gi PQ-3832-son qarorida: (a) 1-bandning ikkinchi xatboshisidan “(turli kripto-aktivlarda yangi birliklar va komissiya yigʻimlari formatida mukofot olish imkonini beradigan taqsimlash platformasini taʼminlash va yangi bloklar yaratish boʻyicha faoliyat)” soʻzlari chiqarib tashlansin; (b) 3-bandda: (i) “v” kichik band quyidagi tahrirda bayon etilsin: “v) mayning bu hisoblash operatsiyalarini bajarish orqali maʼlumotlarning taqsimlangan reyestrini yuritish, bloklarning yaxlitligini yaratish va tasdiqlash faoliyatidir. Mayning faqat yuridik shaxs tomonidan quyosh fotoelektr stansiyalari orqali ishlab chiqarilgan elektr energiyasidan foydalangan holda amalga oshiriladi, “Besqala Mining Valley” maxsus mayning zonasi hududida amalga oshiriladigan mayning bundan mustasno. Yagona elektr energetika tizimiga ulangan holda elektr energiyadan foydalanilgan taqdirda: isteʼmol qilingan elektr energiyasi uchun toʻlovlar belgilangan tarifga nisbatan 2 barobar oʻsuvchi koeffitsiyentga muvofiq toʻlanadi, bundan Oʻzbekiston Respublikasi Prezidentining 2025-yil 22-oktabrdagi “Sunʼiy intellekt texnologiyalarini yanada rivojlantirishga oid qoʻshimcha chora-tadbirlar toʻgʻrisida”gi PF-189-son Farmoniga 1-ilovada nazarda tutilgan holatlar mustasno; tigʻiz davrda isteʼmol qilingan elektr energiya uchun tegishli tariflarga Vazirlar Mahkamasi tomonidan belgilanadigan ustamalar qoʻllaniladi; isteʼmol qilingan elektr energiyasining hisobi alohida hisoblagich oʻrnatilgan holda yuritiladi. Mayning Agentlik tomonidan majburiy roʻyxatdan oʻtkaziladi va litsenziyalanadigan faoliyat turiga kirmaydi. Mayning bilan shugʻullanuvchi shaxslar (maynerlar) qonunchilik hujjatlarida belgilangan tartibda roʻyxatdan oʻtishlari shart. Maynerlarni roʻyxatdan oʻtkazish faqat Internet tarmogʻi orqali elektron shaklda amalga oshiriladi. Maynerlar oʻz faoliyatini faqat roʻyxatga olingan paytda koʻrsatilgan manzilda, yongʻin xavfsizligi hamda sanitariya normalari va qoidalariga rioya qilgan holda amalga oshirishi lozim”; (ii) “d” kichik band quyidagi tahrirda bayon etilsin: “d) 2023-yil 1-yanvardan boshlab Oʻzbekiston Respublikasi fuqarolari va yuridik shaxslari kripto-aktivlarni sotib olish, sotish va (yoki) ayirboshlash boʻyicha operatsiyalarni faqat milliy provayderlar orqali belgilangan tartibda amalga oshiradi, qonunchilik hujjatlarida belgilangan hollar bundan mustasno”; (iii) “i” kichik band quyidagi tahrirda bayon etilsin: “i) xizmatlar provayderlari faoliyatiga qoʻyiladigan litsenziya talablari va shartlari quyidagilardan iborat: Oʻzbekiston Respublikasi hududidagi serverlarda joylashgan elektron platforma va (yoki) texnik hamda dasturiy vositalar majmuining mavjudligi; kripto-aktivlar bilan bogʻliq barcha operatsiyalar boʻyicha maʼlumotlarni, platforma ishtirokchilarining identifikatsiya maʼlumotlarini, xizmatlar provayderlarining platforma ishtirokchilari bilan munosabatlariga oid materiallarni (shu jumladan, platforma ishtirokchilari oʻrtasida), shu jumladan, ish yozishmalarini besh yil davomida saqlash; kripto-aktivlar aylanmasi, jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurollarining tarqalishini moliyalashtirishga qarshi kurashish hamda shaxsga doir maʼlumotlarni saqlash va ulardan foydalanish sohasidagi Oʻzbekiston Respublikasi qonunchilik hujjatlari talablariga rioya qilish; kripto-aktivlar aylanmasi sohasidagi reklamaga qoʻyiladigan, shu jumladan, kripto-aktivlardan foydalanish bilan bogʻliq faoliyatning samaradorligi (daromadi) haqida vaʼdalar berish, kripto-aktivlar bilan bitimlarni tuzish boyishning yengil usuli ekanligi haqidagi maʼlumotlarni tarqatish taqiqlanganligi hamda kripto-aktivlar Oʻzbekiston Respublikasi hududida toʻlov yoki toʻlovni qabul qilish vositasi (qonunchilik hujjatlarida belgilangan hollar bundan mustasno) sifatida qoʻllanilishi mumkin emasligi haqidagi talablarga rioya qilish; anonim kripto-aktivlar bilan operatsiyalarni amalga oshirmaslik; platforma faoliyatini amalga oshirish bilan bogʻliq maʼlumotlarni vakolatli organning soʻroviga binoan bepul taqdim etish; jismoniy va yuridik shaxslarga, shu jumladan, norezidentlarga, litsenziatning ustav kapitalidagi ulushini realizatsiya qilishni litsenziyalovchi organ bilan kelishish; litsenziatning rahbariyati (direktor va uning oʻrinbosarlari), shuningdek, jinoiy faoliyatdan olingan daromadlarni legallashtirish, terrorizm, ommaviy qirgʻin qurollarini tarqatish, ularni moliyalashtirishga qarshi kurashish boʻyicha tarkibiy boʻlinma rahbarini almashtirish masalasini litsenziyalovchi organ bilan kelishish; qonunchilik hujjatlariga muvofiq boshqa talablar. Quyidagilar kripto-birjalarga qoʻyiladigan qoʻshimcha litsenziya talablari va shartlari hisoblanadi: kripto-aktivlarni kotirovkalashni ularga boʻlgan talab va taklif asosida amalga oshirish; ariza berilgan sanada pul mablagʻi shaklida bazaviy hisoblash miqdorining kamida besh ming baravari miqdorida shakllantirilgan ustav jamgʻarmasi (kapitali) mavjudligi, shundan uch ming baravarini Oʻzbekiston Respublikasining tijorat bankida alohida hisobvaraqda zaxiraga qoʻyish”; (iv) “m” kichik band quyidagi tahrirda bayon etilsin: “m) kripto-aktivlar aylanmasi sohasidagi faoliyatni amalga oshirish uchun yuridik shaxslar yigʻim toʻlaydilar. Yigʻimlar Oʻzbekiston Respublikasi Davlat budjeti va Agentlik oʻrtasida taqsimlanadi, qonunchilik hujjatlarida nazarda tutilgan hollar bundan mustasno. Yigʻimlar miqdori, ularni toʻlash va ularning taqsimlanishi Agentlik tomonidan Oʻzbekiston Respublikasi Iqtisodiyot va moliya vazirligi va Soliq qoʻmitasi bilan birgalikda tasdiqlanadigan tartib asosida amalga oshiriladi”; (v) 4-band quyidagi tahrirda bayon etilsin: “4. Quyidagilarga: a) xizmatlar provayderlariga: koʻrsatilgan xizmatlar uchun, shu jumladan, kripto-aktivlar shaklida mukofot olish, uning miqdorini va uni mijozlardan undirish tartibini belgilash; Oʻzbekiston Respublikasi rezidentlari va norezidentlari bilan kripto-aktivlarni milliy va xorijiy valyutaga sotib olish va (yoki) begonalashtirishga, shuningdek, kripto-aktivlarni boshqa kripto-aktivlarga ayirboshlashga qaratilgan bitimlarini tashkil etish; b) kripto-doʻkonlarga oʻz faoliyatini faqat elektron platforma orqali amalga oshirish jarayonida mijozlarining mablagʻlarini tranzaksiya amalga oshirilgan va maʼlumotlarning taqsimlangan reyestrida tegishli yozuv paydo boʻlgan paytdan boshlab Agentlik tomonidan belgilangan muddatda saqlash; v) maynerlarga mayning natijasida olingan kripto-aktivlarni milliy kripto-birjalar yoki xorijiy platformalar orqali, shu jumladan, toʻgʻridan-toʻgʻri shartnomalar boʻyicha, belgilangan tartibda sotish va (yoki) ularni boshqa kripto-aktivlarga ayirboshlash huquqi berilsin. Bunda mayning natijasida olingan kripto-aktivlarni boshqa yuqori likvidli kripto-aktivlarga ayirboshlash va ularni keyinchalik milliy kripto-birjalar yoki xorijiy platformalar orqali, shu jumladan, toʻgʻridan-toʻgʻri shartnomalar asosida sotishga yoʻl qoʻyiladi. Mayning natijasida olingan (shu jumladan, boshqa yuqori likvidli kripto-aktivlarga ayirboshlangan) kripto-aktivlarni sotishdan tushgan tushum majburiy tarzda Oʻzbekiston Respublikasidagi bankning hisobvaraqlariga oʻtkaziladi”; (g) quyidagi mazmundagi 5-band bilan toʻldirilsin: “5. Shunday tartib oʻrnatilsin, unga muvofiq: a) bir vaqtning oʻzida quyidagi mezonlardan kamida ikkitasi mavjud boʻlganda, kripto-aktivlar bilan operatsiya (keyingi oʻrinlarda — operatsiya) oʻtkazish joyi sifatida Oʻzbekiston Respublikasi tan olinadi: operatsiyaning bir tomoni Oʻzbekiston Respublikasining rezidenti (jismoniy yoki yuridik shaxs) boʻlishi; operatsiya Oʻzbekiston Respublikasining hududida amalga oshirilishi; operatsiya Oʻzbekiston Respublikasining hududida roʻyxatdan oʻtgan IP-manzildan va (yoki) Oʻzbekiston Respublikasining xalqaro kodi mavjud boʻlgan mobil telefon raqamidan foydalangan holda amalga oshirilishi; operatsiya boʻyicha hisob-kitoblar Oʻzbekiston Respublikasining tijorat banki tomonidan emissiya qilingan bank kartasidan foydalanilganda yoki toʻlovlarga ishlov berish va ularning kliringi Oʻzbekiston Respublikasi hududida amalga oshirilganda; operatsiyani amalga oshirish uchun xizmatlar Oʻzbekiston Respublikasining hududida yashovchi mijozlar uchun moʻljallanganda, shu jumladan, davlat tilida taqdim etilganda yoki reklama qilinganda; b) Agentlikka quyidagi vakolatlar beriladi: Oʻzbekiston Respublikasi rezidentlariga kripto-aktivlar aylanmasi sohasida noqonuniy xizmatlar koʻrsatuvchi xorijiy yuridik shaxslarning (keyingi oʻrinlarda — xorijiy yuridik shaxslar) faoliyatini tekshirish. Bunda ushbu tekshirishlarga Oʻzbekiston Respublikasining tadbirkorlik subyektlari faoliyati ustidan davlat nazorati sohasidagi qonunchilik hujjatlari tatbiq etilmaydi; kripto-aktivlar aylanmasi sohasidagi qonunchilik hujjatlarini buzganlik uchun xorijiy yuridik shaxslarga nisbatan jarimalar qoʻllash. Bunda ushbu jarimaning 50 foizi litsenziyalovchi organning hisobvaragʻiga yoʻnaltiriladi”; (d) 6-bandning “a” va “b” kichik bandlari quyidagi tahrirda bayon etilsin: “a) xizmatlar provayderlarini: terroristik faoliyatda yoki ommaviy qirgʻin qurollarini tarqatishda ishtirok etgan yoki ishtirok etishda gumon qilinayotgan shaxslar tomonidan; iqtisodiy jinoyatlar, shuningdek, jinoiy faoliyatdan olingan daromadlarni legallashtirish, terrorizmni moliyalashtirish va ommaviy qirgʻin qurollarini tarqatishni moliyalashtirish, uyushgan jinoyatchilik, giyohvand moddalarning noqonuniy savdosi, korrupsiya va axborot texnologiyalari bilan bogʻliq jinoyatlarni sodir etganlik uchun gumonlanayotgan yoki sudlanganligi olib tashlanmagan yoxud oʻtalmagan shaxslar tomonidan; jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolini tarqatishni moliyalashtirishga qarshi kurashish sohasida xalqaro hamkorlikda ishtirok etmayotgan davlatlarda doimiy yashayotgan, boʻlib turgan yoki roʻyxatga olingan shaxslar tomonidan boshqarish; b) xizmatlar provayderlarining ustav jamgʻarmasida: ushbu bandning “a” kichik bandida koʻrsatilgan shaxslarning; jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolini tarqatishni moliyalashtirishga qarshi kurashish sohasida xalqaro hamkorlikda ishtirok etmayotgan davlatlarda roʻyxatdan oʻtgan kompaniyalar ishtirok etishi”. 2. Vazirlar Mahkamasining 2024-yil 31-maydagi 319-son “Elektr energiyasi va tabiiy gazdan foydalanish qoidalarini tasdiqlash toʻgʻrisida”gi qaroriga 1-ilovada: (a) 2-bandning sakkizinchi xatboshisi quyidagi tahrirda bayon etilsin: “mayning — hisoblash operatsiyalarini bajarish orqali maʼlumotlarning taqsimlangan reyestrini yuritish, bloklarning yaxlitligini yaratish va tasdiqlash faoliyatidir”; (b) 80-band quyidagi tahrirda bayon etilsin: “80. Mayning faqat yuridik shaxs tomonidan quyosh fotoelektr stansiyalari orqali ishlab chiqarilgan elektr energiyasidan foydalangan holda amalga oshiriladi. Bunda “Besqala Mining Valley” maxsus mayning zonasida barcha qayta tiklanuvchi energiya manbalaridan foydalanishga ruxsat etiladi. Mayning uchun yagona elektr energetika tizimiga belgilangan tartibda ruxsat olib ulangan holda elektr energiyasidan foydalangan taqdirda: isteʼmolchilar isteʼmol qilingan elektr energiyasi uchun toʻlovlarni II tarif guruhiga nisbatan ikki baravar oʻsuvchi koeffitsiyentga muvofiq toʻlaydilar. Bundan Oʻzbekiston Respublikasi Prezidentining 2025-yil22-oktabrdagi “Sunʼiy intellekt texnologiyalarini yanada rivojlantirishga oid qoʻshimcha chora-tadbirlar toʻgʻrisida”gi PF-189-son Farmoniga 1-ilovada belgilangan holatlar bundan mustasno; isteʼmol qilingan elektr energiyasining hisobi alohida hisoblagich oʻrnatilgan holda yuritiladi; belgilangan tartibda ruxsat olmasdan mayning bilan shugʻullanuvchi shaxslarning yagona elektr energetika tizimiga ulanish holatlari aniqlanganda, ularga II tarif guruhiga nisbatan amaldagi tarifga besh baravar oʻsuvchi koeffitsiyent qoʻllaniladi”.